รัฐบาลไทย-ข่าวทำเนียบรัฐบาล-รมว.ยุติธรรม ร่วมประชุม ปราบปรามยาเสพติดประจำภูมิภาคเอเชียและแปซิฟิก  ยัน ไทยเร่งสกัดสารตั้งต้นไปยังสามเหลี่ยมทองคำ พร้อมสกัดยาเสพติดเพื่อลดปริมาณในภูมิภาค
วันอังคารที่ 22 ตุลาคม 2562
รมว.ยุติธรรม ร่วมประชุม ปราบปรามยาเสพติดประจําภูมิภาคเอเชียและแปซิฟิก  ยัน ไทยเร่งสกัดสารตั้งต้นไปยังสามเหลี่ยมทองคํา พร้อมสกัดยาเสพติดเพื่อลดปริมาณในภูมิภาค
นายสมศักดิ์ เทพสุทิน รัฐมนตรีว่าการกระทรวงยุติธรรม ร่วมประชุม ปราบปรามยาเสพติดประจําภูมิภาคเอเชียและแปซิฟิก ยัน ไทยเร่งสกัดสารตั้งต้นไปยังสามเหลี่ยมทองคํา พร้อมสกัดยาเสพติดเพื่อลดปริมาณในภูมิภาค
ในวันที่ ๒๒ ตุลาคม ๒๕๖๒ เวลา ๑๔.๐๐ น. ณ ศูนย์การประชุมสหประชาชาติ กรุงเทพมหานคร นายสมศักดิ์ เทพสุทิน รัฐมนตรีว่าการกระทรวงยุติธรรม ร่วมกล่าวปาฐกถาพิเศษในการประชุมหัวหน้าหน่วยงานปราบปรามยาเสพติดแห่งชาติประจําภูมิภาคเอเชียและแปซิฟิก ครั้งที่ ๔๓ ซึ่งจัดขึ้นระหว่างวันที่ ๒๒ - ๒๕ ตุลาคม ๒๕๖๒ โดยการประชุมครั้งนี้ เป็นการจัดขึ้นร่วมกันระหว่างสํานักงานยาเสพติดและอาชญากรรมแห่งสหประชาชาติ (UNODC) และสํานักงานคณะกรรมการป้องกันและปราบปรามยาเสพติด (ป.ป.ส.) โดยมีผู้เข้าร่วมประชุมระดับหัวหน้าหน่วยงานปราบปรามยาเสพติดจากประเทศต่าง ๆ ในภูมิภาคเอเชียและแปซิฟิก ๑๙ ประเทศ มีผู้แทนจากองค์การระหว่างประเทศ และผู้แทนจากหน่วยงานป้องกันยาเสพติดในประเทศไทย รวมกว่า ๑๕๐ คน
นายสมศักดิ์ฯ กล่าวปาฐกถาพิเศษตอนหนึ่งว่า ประเทศในภูมิภาคเอเชีย แปซิฟิก ประสบปัญหายาเสพติดที่มาจากแหล่งผลิตยาเสพติดสองแหล่ง คือ สามเหลี่ยมทองคําและ พระจันทร์เสี้ยวทองคํา ซึ่งปัจจุบันมีแนวโน้มเพิ่มมากขึ้นและส่งผลกระทบต่อสุขภาพ ความปลอดภัยและความเป็นอยู่ที่ดีของประชาชนทั้งในภูมิภาคและในโลก ความรุนแรงและความซับซ้อนของปัญหาที่เกิดขึ้นนี้ทําให้ประเทศต่าง ๆ ในภูมิภาคที่ประสบปัญหายาเสพติดร่วมกัน จําเป็นจะต้องเสริมสร้างความร่วมมือระหว่างกันเพื่อแก้ไขปัญหาที่เกิดขึ้น ประเทศไทย ได้รับผลกระทบจากการผลิตยาเสพติดในพื้นที่สามเหลี่ยมทองคํา โดยเฉพาะอย่างยิ่ง ยาบ้า ไอซ์ และเคตามีน รัฐบาลไทย ได้ให้ความสําคัญต่อการแก้ไขปัญหายาเสพติดเป็นอย่างมาก โดยถือเป็นหนึ่งในนโยบายเร่งด่วนของรัฐบาล อีกทั้งตลอดเวลาที่ผ่านมา ได้ให้ความสําคัญต่อความร่วมมือระหว่างประเประเทศ ในการต่อสู้กับปัญหายาเสพติด โดยมุ่งลดปริมาณยาเสพติดในภูมิภาค ด้วยการสกัดกั้นสารตั้งตันและเคมีภัณฑ์ มิให้ถูกลักลอบ นําเข้าไปยังแหล่งผลิตในสามเหลี่ยมทองคํา และสกัดกั้นไม่ให้ ยาเสพติดแพร่กระจายออกไป ทั้งในและนอกภูมิภาค ขณะเดียวกัน ได้เพิ่มความพยายามในการป้องกันยาเสพติด การลดอันตรายจากการใช้ยา และการบําบัดรักษาและฟื้นฟูผู้ติดยาเสพติด โดยมุ่งเน้นการใช้ชุมชนเป็นศูนย์กลาง เพื่อลดอุปสงค์ยาเสพติดภายในประเทศ
นายสมศักดิ์ฯ กล่าวว่า ภูมิภาคเอเชียและแปซิฟิคกําลังประสบปัญหายาเสพติดที่ปัจจุบันมีแนวโน้มเพิ่มมากขึ้น โดยเฉพาะอย่างยิ่งยาเสพติดประเภทสารสังเคราะห์ และได้ให้ความสําคัญกับ ๓ ประเด็น ได้แก่ ๑.การวิเคราะห์ข้อมูลที่ถูกต้องเกี่ยวกับการเปลี่ยนแปลงของสถานการณ์ปัญหา ต้องปรับปรุงข้อมูลและส่งเสริมการแลกเปลี่ยนข้อมูลข่าวสารระหว่างกันอย่างรวดเร็ว ๒. การเสริมสร้างศักยภาพด้านการปฏิบัติการของเจ้าหน้าที่บังคับใช้กฎหมายในการป้องกันและแก้ไขปัญหาการลักลอบค้ายาเสพติด เคมีภัณฑ์และสารตั้งต้นให้ทันต่อสถานการณ์ และ ๓. การเสริมสร้างความร่วมมือระหว่างหน่วยงานปราบปรามยาเสพติด ผ่านการส่งเสริมให้มีความช่วยเหลือทางวิชาการด้านการควบคุมยาเสพติด ให้แก่ประเทศที่ได้รับผลกระทบจากปัญหายาเสพติด เพื่อเสริมสร้างศักยภาพในการควบคุมการลักลอบผลิตและลําเลียงยาเสพติด การปราบปรามยาเสพติด และการป้องกันการใช้ยาในทางที่ผิด
นายสมศักดิ์ฯ กล่าวอีกว่า ประเทศไทยได้รับการยอมรับในการป้องกันและแก้ไขปัญหายาเสพติด ในกลุ่มประเทศลุ่มแม่น้ําโขง ภายใต้ปฏิบัติการแม่น้ําโขงปลอดภัย โดยเป็นต้นแบบในการใช้แนวทางการพัฒนาทางเลือก (Alternative Development) ในการดําเนินงาน ซึ่งสํานักงาน ป.ป.ส. จะมีการประสานงานความร่วมมือกับหน่วยงานภาคี เพื่อให้เป็นไปตามนโยบายรัฐบาล พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ที่ได้ให้ความสําคัญต่อการแก้ไขปัญหายาเสพติด โดยมุ่งลดปริมาณยาเสพติดในภูมิภาค ผ่านการสกัดกั้นการลักลอบลําเลียงเคมีภัณฑ์สารตั้งต้นเข้าไปยังแหล่งผลิต รวมถึงแพร่กระจายออกไปทั้งในและนอกภูมิภาค ทั้งนี้ตนขอขอบคุณสํานักงานยาเสพติดและอาชญากรรมแห่งสหประชาชาติ ที่จัดการประชุมครั้งนี้ รวมทั้งตัวแทนจากทุกประเทศที่มีความมุ่งมั่นตั้งใจในการร่วมือกันเพื่อแก้ไขปัญหายาเสพติด เพื่อประโยชน์สุขของประชาชนและความมั่นคงของภูมิภาค